  Виталий Пронин А. Гаврилов20-тӥ коньывуонэ Ижын ортчиз “Элькуновидение-2018” удмурт кырӟанъя конкурслэн полуфиналэз. Туэ та конкурс сизьыметӥзэ радъяськиз ни. “Аксион” культура юртлэн сцена вылаз 21 кырӟась потӥз. Конкурсэ пыриськисьёслы но учкисьёслы- “висисьёслы” удалтон сӥзизы Правительстволэн тӧроез Ярослав Семёнов, лулчеберетъя министр Владимир Соловьёв, печатья но ивор вӧлмытонъя агентстволэн кивалтӥсез Алексей Воронцов, “Удмурт Кенеш огазеяськонлэн тӧроез, Кун Кенешысь дышетонъя, наукая, лулчеберетъя. Егитъёсын ужан политикая но спортъя ялан ужась комиссилэн тӧроез Татьяна Ишматова, регламентъя но ужез радъянъя комиссилэн тӧроез Елена Дербилова, телекомпанилэн директорез Марина Городилова. -Кырӟан – со калыклэн лулчеберетэз но ваньбурез, таӵе ужрадъёс юртто сое утьыны но вӧлмытыны, - шуиз Ярослав Семёнов. Конкурсэ пыриськыны луонлыкез вань котькуд ёрослэн, но малы ке куд-огез палэнске та ужрадлэсь. Со понна котьку мыло-кыдо пырисько пичипургаос, можгаос, алнашъёс, вавожъёс… Нош Эгра, Глазов, Вотка быдэн 2 кырӟасьсэ конкурсэ поттэ (городлэсь/посёлоклэсь но ёрослэсь). Туэ кырӟасьёс пӧлын адӟиськизы чылкак выль адямиос но, азьвыл пыриськылэмъёс но. Кылсярысь, Воткаысь Лариса Загуляева, Шарканысь Александра Протопопова, Дэбесысь Артемий Гаврилов конкурсэ кыкетӥзэ пырисько ни, асьсэды сцена вылын туж капчиен шӧдо. Со ик юрттӥз, вылды, Артемийлы “Мон – удмурт” кырӟанэныз (кылъёсыз С.Федуловалэн, крезьгурез О.Перевозчиковалэн) эшъёссэ кыдёке азьпалтыны. Тросысьтыз ёросъёсысь дунъясьёс тужгес трос баллзэс солы сётӥзы, озьы Дэбесысь кырӟась туннэ нуналлы 204 баллэн мукетъёссэ азьпалтэ. Со бӧрсьы мынэ Ижкарысь Индустриальной ёросысь Полина Невоструева. Но пусйыны кулэ, та йылпумъян ӧвӧл на. Асьсэлэсь мылкыдзэс вераны кулэ на професионалъёслэсь жюри – соослэн баллъёссы ватсаськозы таосыз борды. Но вормисез быръёнын валтӥсь инты басьто учкисьёслэн куараоссы. Элькунмылэн нуналаз, 4-тӥ ноябре, “Мынам Удмуртие” телеканал пыр возьматэмзы бере котькудӥз быгатэ аслаз синмаськымон кырӟасез понна смс пыр куаразэ сётыны! Культурая министр Владимир соловьев вормисьлэн гуртысьтыз клублы 100 сюрс манет тыр сертификат сӥзиз. Со сяна, кузьымъёсын пусъемын луозы кырӟан гожтӥсьёс но. Конкурсэз ортчыто “Мынам Удмуртие” телекомпания но “Удмурт Кенеш” огазеяськон. Ольга Зорина Фото - Максим Егоров, авторлэсь но редакцилэсь юатэк туспуктэмъёсты асэстыны уг яра. https://drive.google.com/drive/folders/18W0wSytRLooEbUwvbICeNccd5K3GNJwv  